b"\n_START_ARTICLE_\nTom Pryce\n_START_SECTION_\nPrivatno in zgodnje \xc5\xbeivljenje\n_START_PARAGRAPH_\nTom Pryce se je rodil 11. junija 1949 v Ruthinu, Denbighshire, Wales, Jacku in Gwynethi Pryce. Jacku je delal v kraljevem vojnem letalstvu kot upravljavec oro\xc5\xbeja na repu bombnika Lancaster, nato pa je delal kot lokalni politik. Gwyneth je bila medicinska sestra. Prycev starej\xc5\xa1i brat David je umrl v starosti treh let, tako da je Pryce ve\xc4\x8dino mladosti odra\xc5\xa1\xc4\x8dal kot edinec, \xc4\x8deprav je dru\xc5\xbeina nekaj \xc4\x8dasa skrbela za mlado deklico Sandro._NEWLINE_Pryce se je za\xc4\x8del zanimati za avtomobile ob vo\xc5\xbenji pekovega kombija v starosti desetih let, ko je star\xc5\xa1e obvestil, da \xc5\xbeeli postati dirka\xc4\x8d. Toda v intervjuju z Alanom Henryjem leta 1975 je povedal, da si je \xc5\xa1e bolj \xc5\xbeelel postati pilot, toda ni se imel za dovolj inteligentnega. Kot mnogo poznej\xc5\xa1ih britanskih dirka\xc4\x8dev Formule 1, je Pryce \xc5\xbee od mladosti ob\xc4\x8dudoval znamenitega \xc5\xa1kotskega dirka\xc4\x8da Jima Clarka. Pryceva mati se spomni, da je bil ob smrtni nesre\xc4\x8di Clarka leta 1968 na Hockenheimringu zelo prizadet. Njegov o\xc4\x8de pa je povedal, da je bil Pryce zelo prizadet tudi ob smrtni nesre\xc4\x8di Jochena Rindta. Po kon\xc4\x8danem \xc5\xa1olanju v starosti \xc5\xa1estnajstih let je Pryceva mati vztrajala, da se iz\xc5\xa1ola za mehanika za traktorje na Llandrillo Technical College za primer neuspeha dirka\xc5\xa1ke kariere._NEWLINE_Leta 1975 se je Pryce poro\xc4\x8dil s Fenello, bolj znano kot Nella, ki jo je spoznal v otfordski diskoteki leta 1973. Po smrti mo\xc5\xbea je Nella odprla starinarnico v Fulhamu z Janet Brise, vdovo Tonyja Brisa.\n_START_SECTION_\n\xc4\x8celada\n_START_PARAGRAPH_\nDizajn \xc4\x8delade Toma Pryca je bil v primerjavi s \xc4\x8deladami modernih dirka\xc4\x8dev zelo enostaven. Njegova \xc4\x8delada je bila popolnoma bela do leta 1970, ko je o\xc4\x8de Pryca na dirkali\xc5\xa1\xc4\x8du Castle Combe prosil, naj naredi \xc4\x8delado bolj prepoznavno, da bi ga lahko prepoznal v mno\xc5\xbeici dirka\xc4\x8dev. Pryce je dodal pet navpi\xc4\x8dnih \xc4\x8drnih, tik nad vizirjem \xc4\x8delade. Od takrat ni ve\xc4\x8d spremenil dizajna \xc4\x8delade, le 1974 je na stran dodal \xc5\xa1e vali\xc5\xbeansko zastavo, edini sponzor na \xc4\x8deladi pa je bil Goodyear.\n_START_SECTION_\n1969\xe2\x80\x931971: Zgodnja leta\n_START_PARAGRAPH_\nPryce je prve korake v moto\xc5\xa1portu naredil na dirkali\xc5\xa1\xc4\x8du Mallory Park v Leicestershiru v starosti dvajsetih let. V za\xc4\x8detku mu je pomagal Trevor Taylor, nekdanji Lotusov dirka\xc4\x8d in mo\xc5\xa1tveni kolega Clarka. Kmalu je dominiral v seriji Formula 5000, nato je nastopal v Daily Express Crusader Championship, kjer so dirkali z dirkalniki Formule Ford Lotus 51. Dirke so se izmenjaje odvijale na dirkali\xc5\xa1\xc4\x8dih Brands Hatch in Silverstone, Pryce je debitiral na prvem. Dirke so takrat stale 35 \xc2\xa3. Zato je moral prodati svojega Minija, pomagala pa sta mu tudi star\xc5\xa1a. _NEWLINE_Nagrada za zmago v prvenstvu Formula Ford, Lola T200, je bila takrat vredna 1.500 \xc2\xa3. Odlo\xc4\x8ditev o naslovu prvaka je padla na zadnji dirki prvenstva na dirkali\xc5\xa1\xc4\x8du Silverstone, dan pred neprvenstveno dirko Formule 1 BRDC International Trophy 1970. Pryce se je kvalificiral v tretjo vrsto, dirka pa je potekala v de\xc5\xbeju. Jack Pryce se spomni, da se je njegov sin pred dirko veselil, saj je zelo rad dirkal v de\xc5\xbeju. Na za\xc4\x8detku je povedel Chris Smith, toda kasneje je za\xc4\x8delo de\xc5\xbeevati \xc5\xa1e mo\xc4\x8dneje, tako da je Pryce ujel Smitha, ga prehitel in zmagal z veliko prednostjo. Nagrado, dirkalnik Lola, mu je podelil Sir Max Aitken._NEWLINE_Pryce je svoj novi dirkalnik pripeljal v Brands Hatch, kjer ga je lahko imel parkiranega v gara\xc5\xbei ob koncu paddocka. Pryce je kmalu opustil kmetovanje in se preselil v West Kingsdown, ki je v bli\xc5\xbeini dirkali\xc5\xa1\xc4\x8da Brands Hatch. Leta 1971 je Pryce uspe\xc5\xa1no nastopal v novi seriji \xc5\xa1portnih dirkalnikov Formula F100, ki jo je dobil z \xc2\xbbveliko lahkoto\xc2\xab, kot je to opisal moto\xc5\xa1portni novinar David Tremayne. Nato se je preselil v serijo Formula SuperVee z dirkalnikom Royale RP9, ki je bil takrat zelo za\xc5\xbeelen dirkalnik, kmalu pa je z dirkalnikom istega konstruktorja debitiral tudi na dirki Formule 3 na Brands Hatchu.\n_START_SECTION_\n1972\xe2\x80\x931973: Ni\xc5\xbeje Formule\n_START_PARAGRAPH_\nV dirki na Brands Hatchu je Pryce v debiju z nekonkuren\xc4\x8dnim dirkalnikom Royale RP11 zmagal na dirki Formule 3, ki je potekala ob neprvenstveni dirki Formule 1 Race of Champions v sezoni 1972, pri tem pa je premagal tudi \xc5\xbee uveljavljene dirka\xc4\x8de v Formuli 3, kot so bili Roger Williamson, Jochen Mass in James Hunt. Zaradi zelo velike prednosti Pryca ob koncu dirke so mnoga mo\xc5\xa1tva trdila, da je njegov dirkalnik prelahek, toda po dirki se je izkazalo, da je tehtnica dirkali\xc5\xa1\xc4\x8da okvarjena, tako da so bili vsi dirkalniki prelahki. Na naslednjih dveh dirkah na dirkali\xc5\xa1\xc4\x8dih Oulton Park in Zandvoort je Pryce odstopil, po tem ko je bil v vodilni skupini, na dirki v Monaku pa se je zaradi izpuljenega kabla ustavil \xc5\xbee na treningu pred ovinkom Casino Square. Izstopil je iz dirkalnika in ga \xc5\xbeelel popraviti, ob tem pa je Peter Lamplough ravno na tistem mestu izgubil nadzor nad dirkalnikom in tr\xc4\x8dil v Prycev dirkalnik Royale RP11. Pryca je pri tem odneslo v izlo\xc5\xbebo trgovine, utrpel pa je zlom noge. Pryce je ponovno dirkal \xc5\xbee dva tedna po mona\xc5\xa1ki nesre\xc4\x8di. Ob Formuli 3 je dirkal tudi v prvenstvu Formula SuperVee, ki ga je osvojil z veliko prednostjo. \xc2\xbbZmagal sem prakti\xc4\x8dno na vsaki dirki, na kateri sem nastopil\xc2\xab, se je kasneje spominjal Pryce. Z Royalovem mo\xc5\xa1tvom je nastopal tudi v Formuli Atlantic v sezoni 1972, kjer je na zadnjih treh dirkah osvojil najbolj\xc5\xa1i \xc5\xa1tartni polo\xc5\xbeaj, na zadnji dirki na Brand Hatchu je tudi zmagal._NEWLINE_V Formuli Atlantic je dirkal tudi v sezoni 1973, ko je dosegel tri zmage. Royale je imel na\xc4\x8drte za vstop v Formulo 2 zaradi talenta Pryca. Vstop v Formulo 2 naj bi financiral nekdanji lihten\xc5\xa1tajnski dirka\xc4\x8d Manfred Schurti, toda zgrajen je bil le en dirkalnik, nato pa je bil projekt opu\xc5\xa1\xc4\x8den, Bob King pa je zato zapustil Royale._NEWLINE_Po povabilu na testiranje je Pryce vseeno nastopal v Formuli 2, v mo\xc5\xa1tvu Rona Dennisa, Rondel Racing, najbolj\xc5\xa1i rezultat sezone je dosegel na dirki na Norisringu, ko je po dolgem vodstvu zaradi okvare zavor moral zmago prepustiti mo\xc5\xa1tvenemu kolegu Timu Schenkenu, vseeno pa je osvojil drugo mesto. Ob koncu leta 1973 je Pryce osvojil nagrado Grovewood za dose\xc5\xbeke pretekle sezone. Jack Pryce se spomni, da si njegov sin ni \xc5\xbeelel te nagrade, saj je menil, da je to nekak\xc5\xa1no slabo znamenje za nadaljnjo kariero.\n_START_SECTION_\n1974: Token\n_START_PARAGRAPH_\nV starosti petindvajsetih let je Pryce napredoval v Formulo 1, najvi\xc5\xa1jo kategorijo dirkanja na dirkali\xc5\xa1\xc4\x8dih, kot jo definira krovna moto\xc5\xa1portna organizacija FIA. Pridru\xc5\xbeil se je novoustanovljenem mo\xc5\xa1tvu Token Racing. Mo\xc5\xa1tvo sta ustanovila Tony Vlassopulos in Ken Grob, po tem ko je leta 1973 originalno mo\xc5\xa1tvo Token propadlo zaradi finan\xc4\x8dnih te\xc5\xbeav. Pryce je dobil sede\xc5\xbe v mo\xc5\xa1tvi zaradi poznanstva s Titan Properties in kot je opisal David Tremayne, zaradi \xc2\xbbevidentnega talenta.\xc2\xab Pryce je debitiral na neprvenstveni dirki BRDC International Trophy 1974, toda zaradi te\xc5\xbeav s hlajenjem in pokrovom motorja ter neizku\xc5\xa1enosti je med \xc5\xa1estnajstimi dirka\xc4\x8di najpo\xc4\x8dasnej\xc5\xa1i na kvalifikacijah, 26 sekund za najhitrej\xc5\xa1im Jamesom Huntom s Heskethom. Price je odstopil v petnajstem krogu zaradi okvare menjalnika. V svetovnem prvenstvo Formule 1 pa je debitiral na dirki za Veliko nagrado Belgije, ko se je kvalificiral na dvajseto mesto, tri sekunde za najhitrej\xc5\xa1im Clayem Regazzonijem. V 66-em krogu dirke je zaradi po\xc5\xa1kodovanega vzmetenja po tr\xc4\x8denju z Tyrrellovim dirka\xc4\x8dem Jodyjem Scheckterjem odstopil. _NEWLINE_Prycu niso dovolili nastopa na naslednji dirki za Veliko nagrado Monaka zaradi neizku\xc5\xa1enosti. Namesto tega je nastopil na dirki Formule 3 za Velika nagrada Monaka, ki jo je z dirkalnikom March 743 dobil z dvajsetimi sekundami prednosti.\n_START_SECTION_\nSmrtna nesre\xc4\x8da\n_START_PARAGRAPH_\nTom Pryce je svojo zadnjo dirko za Veliko nagrado Ju\xc5\xbene Afrike na Kyalamiju za\xc4\x8del s postavitvijo najbolj\xc5\xa1ega \xc4\x8dasa na sredinem kvalifikacijskem treningu, ki je potekal v de\xc5\xbeju. Pryce je s \xc4\x8dasom 1:31,57 za sekundo prehitel drugega najhitrej\xc5\xa1ega, Nikija Laudo, ki je kasneje osvojil naslov prvaka v sezoni 1977. V \xc4\x8detrtek je bilo vreme suho, tako da je Pryce zdrsnil na petnajsto \xc5\xa1tartno mesto, skoraj dve sekundi za Jamesom Huntom, ki je osvojil najbolj\xc5\xa1i \xc5\xa1tartni polo\xc5\xbeaj. _NEWLINE_Z dirkalnikom Shadow DN8 je slabo \xc5\xa1tartal in bil ob koncu prvega kroga prav na zadnjem mestu. Nato je za\xc4\x8del pridobivati mesta, prehitel je Bretta Lungerja in mo\xc5\xa1tvenega kolego Zorzija v drugem krogu ter Alexa Ribeira in Boya Hayja v tretjem krogu. Do osemnajstega kroga se je iz 22-ega mesta prebil \xc5\xbee do trinajstega._NEWLINE_V enaindvajsetem krogu je Zorzi ustavil na levem delu ciljne ravinie, tik za mostom \xc4\x8dez progo. Italijanski dirka\xc4\x8d je imel okvaro \xc4\x8drpalke za motor, ki je zagorel. Zorzi ni takoj izstopil iz dirkalnika, ker je imel te\xc5\xbeave z odklopom cevi za kisik s \xc4\x8delade._NEWLINE_Zaradi tega sta dva delavca ob progi, ki sta stala ob zidu na drugi strani steze, ukrepala. Prvi je stekel \xc4\x8dez progo petindvajsetletni William (Bill), za njim pa \xc5\xa1e devetnajstletni Frederick Jansen Van Vuuren, ki je nosil gasilni aparat. George Witt, \xc5\xa1ef delavcev ob progi na dirki, je povedal da je bil postopek v primeru po\xc5\xbeara, da dva delavca takoj prideta na mesto nesre\xc4\x8de, \xc5\xa1e dva pa sta v pripravljenosti, \xc4\x8de ga\xc5\xa1enje prvih dveh ne bi bilo dovolj. Witt je \xc5\xa1e povedal, da sta Bill in Van Vuuren stezo pre\xc4\x8dkala brez njegovega predhodnega dovoljenja. Prvemu je uspelo priti \xc4\x8dez stezo, ko pa je \xc4\x8dez stezo stekel Van Vuuren, so na \xc5\xa1tartno-ciljno ravnino ravno zapeljali Hans-Joachim Stuck, Pryce, Jacques Laffite in Gunnar Nilsson._NEWLINE_Pryce je bil za Stuckovim dirkalnikom na ciljni ravnini, Stuck je opazil Van Vuurena in se obema delavcema umaknil na desno, Tremayne poro\xc4\x8da, da je Billa zgre\xc5\xa1il za nekaj milimetrov. Pryce je bil za Stuckom, zato ni mogel videti delavcev in se jima izogniti. Van Vuurena je zadel pri hitrosti okoli 275\xc2\xa0km/h, pri tem je ju\xc5\xbenoafri\xc5\xa1kega delavca vrglo visoko v zrak in je pristal ve\xc4\x8d deset metrov naprej, umrl pa je takoj ob stiku z dirkalnikom Pryca. Ob tem pa je gasilni aparat, ki ga je imel v rokah, zadel Pryca v glavo, nato pa se je odbil med gledalce in naprej na parkiri\xc5\xa1\xc4\x8de._NEWLINE_Udarec v glavo je bil za Pryca usoden, njegov dirkalnik Shadow DN8 pa je kljub temu peljal po\xc4\x8dasi \xc5\xa1e \xc4\x8dez \xc5\xa1tartno-ciljno ravnino do prvega ovinka Crowthorne. Tam je zapeljal s steze, toda od ograde se je odbil in nekaj kasneje tr\xc4\x8dil v Ligier Laffita, ki je zaradi tega odstopil. Po\xc5\xa1kodbe Van Vuurena so bile tako hude da so ga lahko prepoznali le z izklju\xc4\x8devanjem, po dirki je direktor poklical vse delavce ob progi, Van Vuuren pa se edini ni pojavil._NEWLINE_Dirko je dobil Niki Lauda, kar je bila njegova prva zmaga po hudi nesre\xc4\x8di na dirki za Veliko nagrado Nem\xc4\x8dije v predhodni sezoni 1976. Povedal je, da je bila to njegova najve\xc4\x8dja zmaga v karieri, toda ko je na odru za zmagovalce zvedel za smrtno nesre\xc4\x8do Pryca, je povedal, da je vse veselje ob zmagi zbledelo.\n_START_SECTION_\nPo smrti\n_START_PARAGRAPH_\nPryce je pokopan na pokopali\xc5\xa1\xc4\x8du pri cerkvi St Bartholomew's Church v Otfordu, okolica Sevenoaksa, Kent, isti cerkvi, kjer sta se bila z Nello poro\xc4\x8dila dve leti prej. _NEWLINE_Prycove predstave v Formuli 1 so mu prinesle veliko spo\xc5\xa1tovanje v paddocku Formule 1. David Tremayne je celo poimenoval svojega sina po Prycu. Od takrat tudi podeljujejo nagrado Tom Pryce Award oziroma Tom Pryce Trophy najobetavnej\xc5\xa1emu vali\xc5\xbeanskemu dirka\xc4\x8du._NEWLINE_Januarja 2007 je mestni svet Ruthina pokazal zanimanje za postavitev spomenika Tomu Prycu v dolini Clwydu, za po\xc4\x8dastitev spomina na tridesetletnico njegove smrtne nesre\xc4\x8de. Na prenovljenem dirkali\xc5\xa1\xc4\x8du Anglesey je ena od ravnin po njem poimenovana ravnina The Tom Pryce Straight."